Durbanse gyseldrama: Man van intimidasie aangekla | Netwerk24
Durbanse gyseldrama: Man van intimidasie aangekla
Deur Werner Beukes 10 Junie 2021 20:32
'n Gewapende man wat glo ook 'n ploftoestel by hom gehad het, is Donderdagmiddag in hegtenis geneem nadat hy 'n onbekende aantal mense in 'n gebou in die Durbanse middestad as gyselaars aangehou het.
Die polisie en paramedici is omstreeks 14:30 na die Salmon Grove Chambers-gebou in Anton Lembedestraat ontbied.
Kol. Thembeka Mbele, polisiewoordvoerder, het net ná 16:00 aan Netwerk24 bevestig die man is in hegtenis geneem nadat die polisie met hom onderhandel het. "Niemand is beseer nie. 'n Klag van intimidasie word ondersoek," sê sy.
Die man is na bewering 'n afgetrede lid van die veiligheidsdiens by die kantoor van die pensioenfonds vir staatsamptenare. Hy het glo na die gebou gegaan en geëis dat die bestuurder sy pensioen aan hom betaal.
Kyle van Reenen, woordvoerder van Emer-G-Med, sê die polisie se spesiale taakspan en die plofstofeenheid is ook na die toneel ontbied.
"Ek prys die polisie dat hulle die situasie taamlik vinnig ontlont het," sê Van Reenen. "Dit kon lelik gewees het."